છેલ્લા કેટલાક સમયમાં રોકાણના પરંપરાગત અને બિનપરંપરાગત વિકલ્પોની સરખામણી કરીએ તો પ્રૉપર્ટીમાં રોકાણ કરવાનો વિકલ્પ સૌથી ઉત્તમ વિકલ્પ સાબિત થયો છે. લોકો પોતાનું પહેલું ઘર પરિવારના રહેવા માટે ખરીદતા હોય છે, પણ છેલ્લા કેટલાક સમયમાં જો નાણાકીય સગવડ હોય તો રોકાણ કરવા માટે બીજું ઘર ખરીદવાનું વલણ લોકોમાં વધ્યું છે. દિવસે-દિવસે ઘર ખરીદનારાઓ અને પ્રૉપર્ટીમાં રોકાણ કરનારાઓની સંખ્યા નાની થતી જાય છે. તાજેતરમાં makaan.com નામની ઑનલાઇન રિયલ્ટી ફર્મ દ્વારા આપવામાં આવેલી માહિતી પ્રમાણે હવે લોકો ૨૬થી ૩૫ વર્ષની વયમાં પહેલું ઘર અને ૩૬થી ૫૫ વર્ષની વયમાં બીજું ઘર ખરીદતા થયા છે. બીજું ઘર ખરીદતા મોટા ભાગના લોકો ત્રીસીના અંતમાં એની ખરીદી કરતા હોય છે.